b'\n_START_ARTICLE_\nGrad Frankenstein\n_START_SECTION_\nZgodovina\n_START_PARAGRAPH_\nSedanji grad Frankenstein je imel na istem mestu za predhodnika utrjen grad (burg), ki se v pisnem dokumentu prvi\xc4\x8d omenja leta 1193. Njegovo ime izhaja iz dejstva, da se nahaja na obmo\xc4\x8dju, kjer so se naselili Franki  v 9.-10. stoletju, \xc4\x8deprav so celotno okolico Koro\xc5\xa1ke poselili karantanski Slovani. Frankenstein je v 14. stoletju spadal pod gospostvo Rinek (Rheinegg). Leta 1368 se omenja kot sodi\xc5\xa1\xc4\x8de. Domneva se, da je takrat pripadal \xc5\xa0enkom z Ostrovice, ki so imeli gospostvo Rinek v fevdu od koro\xc5\xa1kih vojvod. Po izumrtju \xc5\xa0enkov Ostrovi\xc5\xa1kih gospodov leta 1507 je tudi Frankenstein pri\xc5\xa1el v last gospodov Ravbarjev iz Gornjih Tru\xc5\xa1enj. Ravberji so gospostvo zdru\xc5\xbeili s svojo posestjo v sosednjem gospostvu Zgornje Tru\xc5\xa1nje. \xc5\xbde od leta 1572 do 1589 je bil grad v lasti dru\xc5\xbeine Reinwald iz Gm\xc3\xbcnda na Zgornjem Koro\xc5\xa1kem. Sedanji renesan\xc4\x8dni grad je verjetno zgradil Wolf Dietrich Reinwald. Njegova vnukinja Marija Sofija baronica Reinwald Frankensteinska se je poro\xc4\x8dila z Jurijem Kri\xc5\xa1tofom II. Himmelber\xc5\xa1kim. Rod Himmelber\xc5\xa1kih je v naslednji generaciji izumrl po mo\xc5\xa1ki liniji. Posest je nasledila Marija Regina Himmelber\xc5\xa1ka, ki se je poro\xc4\x8dila z vitezom Adamom Seyfriedom Grotteneggom. Ta dru\xc5\xbeina je gospostvo Frankenstein prodala dru\xc5\xbeini Ramsch\xc3\xbcssel. Franc Rajmund baron Ramsch\xc3\xbcssel je zgradbo raz\xc5\xa1iril in zgradil veliko gospodarsko poslopje. Leta 1718 je umrl zadnji lastnik iz te dru\xc5\xbeine Paris-Ignaz baron Ramsch\xc3\xbcssel. Kot lastniki posesti so mu sledili gospodje Schluga. Napoleonove \xc4\x8dete so v \xc4\x8dasu francoskih vojn grad po\xc5\xbegale . V 19. in 20. stoletju so prevladovali ve\xc4\x8dinoma kme\xc4\x8dki lastniki, ki so imeli posestvo pogosto le nekaj let, saj ga je bilo te\xc5\xbeko gospodarno upravljati. Tako je grad z gospostvom pri\xc5\xa1el na dra\xc5\xbebo leta 1838, na kateri ga je kupila Ne\xc5\xbea Novak. Leta 1902 je Franz Schmid iz Schmidsfelsena na kratko prevzel to posest. _NEWLINE_Trenutno je grad v zasebni lasti. Je naseljen in se uporablja za kmetijstvo. Dana\xc5\xa1nja zgradba je bolj podobna dvorcu ali veliki kmetiji kot pa reprezentativnemu gradu. Gre za dvonadstropno stavbo iz 17. stoletja. Jugovzhodni del zgradbe je poznobaro\xc4\x8dni. Grad je pogorel leta 1797,  in bil nekoliko preprosto obnovljen.'